Jean Becker

**Jean Becker**, bet ganet e Pariz d'an 10 a viz Mae 1933, a zo ur filmaozour ha saver senarioioù gall.

Mab eo d'ar filmaozour Jacques Becker, breur d'ar skriptourez Sophie Becker (dimezet d'an aktour gall Pierre Vaneck) ha da Étienne Becker rener ar skeudenniñ diouzh e vicher.

## E vicher er sinema
Kenkent ha d'e ugent vloaz en deus graet e gammedoù kentañ e bed ar sinema evel skoazeller sevener ; e-kerzh ar bloavezhioù hanter-kant en deus kemeret perzh e seizh film, savet gant Henri Verneuil pe gant e dad, evel-just. E 1961 en deus kaset ur film-polis hir da benn, *[[Un nommé La Rocca]]* an titl anezhañ, bet roet ar roll pennañ da Jean-Paul Belmondo. Dre ma'z a mat an traoù etre an daou zen, troet o deus *[[Échappement libre]]* (1964) ha *[[Tendre voyou]]* (1966) asambles adarre.

Sevenet en deus meur a vomm bruderezh, dreist-holl e-pad ar bloavezhioù dek ha tri-ugent (betek pevar c'hant anezhe !). Trizek pennad eus ar stirad skinwel *[[Les Saintes chéries]]* a zo bet kaset da benn vat gantañ ivez.

E-pad c'hwezek bloavezh en deus dilezet ar sinema da vont da sevel filmoù evit ar skinwel. E 1982 ez eo distroet d'ar filmoù hir a-nevez gant *[[L'Été meurtrier]]* : graet o deus berzh ar c'houblad Isabelle Adjani-Alain Souchon ha deroet eo bet pevar gopr d'ar film da-geñver lid ar *Césars* e 1984.

Daoust dezhañ bezañ anavezet evel ur filmaozour donezonet-mat n'eo ket techet da sevel filmoù sof-kont. N'eo nemet e 1994 ez eo deuet er-maez *[[Élisa (film)|Élisa]]*, un oberenn hag he deus roet tro da zizoleiñ ur gomedianez yaouank : Vanessa Paradis o telc'her roll un dorfedourez ken bresk he neuz ha feuls hec'h imor. Cheñch bazh en daboulin en deus graet gant *[[Les Enfants du marais]]* (1999) : gant douster en deus filmet war e bouezig un toullad tudennoù dudius daoust d'o doareoù amc'hiz, hag int o vevañ en-dro d'ur stank. Oc'h adkemer ar film *[[La Poison]]* (1951) gant Sacha Guitry en deus troet *[[Un crime au Paradis]]* e 2000 : douget eo bet ar film penn-da-benn gant Josiane Balasko ha Jacques Villeret, o c'hoari ur c'houblad hag a vag ar gwaz hag e wreg kasoni an eil ouzh egile.

E 2002 en deus bodet adarre an daou aktour – André Dussolier ha Jacques Villeret – a blij ar muiañ dezhañ treiñ gante, da-geñver *[[Effroyables jardins]]* (azasaet diwar ar romant gant Michel Quint) : c'hoarzhin goap ouzh darvoudoù kriz bet c'hoarvezet e-kerzh an Eil Brezel-bed e bal dezhañ. *[[Dialogues avec mon jardinier]]* (2006) a zo ur c'haer a istor mignoniezh etre ul livour brudet hag a ya kuit eus Pariz, aet skuizh gant ar vuhez e kêr, hag al liorzher a zibab da gempenn e di war ar maez.

## E filmoù
### evel skoazeller sevener
* 1953 : *[[Touchez pas au grisbi]]* gant Jacques Becker,
* 1954 : *[[Ali Baba et les quarante voleurs]]* gant Jacques Becker,
* 1957 : *[[Montparnasse 19]]* gant Jacques Becker,
* 1958 : *[[Le Grand Chef]]* gant Henri Verneuil,
* 1958 : *[[Maxime]]* gant Henri Verneuil,
* 1959 : *[[Le Trou]]* gant Jacques Becker,
* 1960 : *[[La Française et l'amour : l'adultère]]* gant Henri Verneuil.
### evel sevener
* 1961 : *Un nommé La Rocca*,
* 1963 : *[[Signé Berthe et Blanche]]* (film berr),
* 1964 : *Échappement libre*,
* 1965 : *[[Pas de caviar pour tante Olga]]*,
* 1965 : *Les Saintes chéries* (evit ar skinwel),
* 1966 : *Tendre voyou*,
* 1982 : *L'Été meurtrier*,
* 1991 : *[[Contre l'oubli]]*,
* 1994 : *Élisa*,
* 1998 : *Les Enfants du marais*,
* 2000 : *Un crime au Paradis*,
* 2002 : *Effroyables jardins*,
* 2006 : *Dialogue avec mon jardinier*,
* 2007 : *[[Deux jours à tuer]]*,
* 2009 : *[[La Tête en friche]]*,
* 2011 : *[[Bienvenue parmi nous]]*,
* 2013 : *[[Bon rétablissement !]]*.
### evel saver senario
* 1994 : *Élisa*,
* 2002 : *Effroyables jardins*,
* 2007 : *Deux jours à tuer*,
* 2009 : *La Tête en friche*,
* 2013 : *Bon rétablissement !*.
### evel azasaer
* 1965 : *Pas de caviar pour tante Olga*,
* 2006 : *Dialogue avec mon jardinier*,
* 2007 : *Deux jours à tuer*,
* 2009 : *La Tête en friche*,
* 2011 : *Bienvenue parmi nous*.
### evel saver divizoù
* 2007 : *Deux jours à tuer*.
### evel aktour
* 1973 : *[[Dites-le avec des fleurs]]* gant Pierre Grimblat,
* 1978 : *[[Confidences pour confidences]]* gant Pascal Thomas.